ತಿರುಪತಿ ತಿರುಮಲ ದೇವಸ್ಥಾನದ ಕ್ಯಾಲೆಂಡರ್ ಬಿಡುಗಡೆ ಮಾಡಿದ ಕುಪೇಂದ್ರ ರೆಡ್ಡಿ ಬೆಂಗಳೂರು: ನಗರದ ವಯ್ಯಾಲಿ ಕಾವಲ್ನಲ್ಲಿರುವ ತಿರುಪತಿ ತಿರುಮಲ ದೇವಾಲಯದಲ್ಲಿ ಇಂದು ತಿರುಪತಿ ಸನ್ನಿಧಾನದ 2021ನೇ ಇಸ್ವಿಯ ಕ್ಯಾಲೆಂಡರ್ ಬಿಡುಗಡೆ ಮಾಡಲಾಗಿದೆ. ಮಾಜಿ ರಾಜ್ಯಸಭಾ ಸದಸ್ಯ ಹಾಗೂ ಕರ್ನಾಟಕ ಟಿಟಿಡಿ ಅಧ್ಯಕ್ಷರಾದ ಕುಪೇಂದ್ರ ರೆಡ್ಡಿಯವರು ಕ್ಯಾಲೆಂಡರ್ಅನ್ನು ಬಿಡುಗಡೆ ಮಾಡಿದ್ದಾರೆ. ದೇವಸ್ಥಾನಕ್ಕೆ ಕುಟುಂಬ ಸಮೇತರಾಗಿ ಆಗಮಿಸಿದ ಕುಪೇಂದ್ರ ರೆಡ್ಡಿಯವರು ಪೂಜೆ ಸಲ್ಲಿಸಿದರು. ಬಳಿಕ ಕುಪೇಂದ್ರ ರೆಡ್ಡಿಯವರು ಕ್ಯಾಲೆಂಡರ್ ಅನ್ನು ಬಿಡುಗಡೆ ಮಾಡಿದ್ರು. ಈ ವೇಳೆ ಸಿಎಂ ರಾಜಕೀಯ ಕಾರ್ಯದರ್ಶಿ ಎಸ್.ಆರ್ ವಿಶ್ವನಾಥ್ ಕೂಡಾ ಉಪಸ್ಥಿತರಿದ್ದರು. ಕ್ಯಾಲೆಂಡರ್ ಬಿಡುಗಡೆ ಬಳಿಕ ಮಾತನಾಡಿದ ಕುಪೇಂದ್ರ ರೆಡ್ಡಿರವರು, ತಿರುಪತಿ ವೆಂಕಟರಮಣ ದೇವಾಲಯ ಪ್ರಪಂಚದಲ್ಲೇ ಅದ್ಭುತವಾದದ್ದು. ವೈಷ್ಣವ, ಶೈವ ಸಂಪ್ರದಾಯದ ಭೇದವಿಲ್ಲದೇ ಪ್ರತಿಯೊಬ್ಬರೂ ತಿರುಪತಿಗೆ ಹೋಗುವ ಪದ್ಧತಿ ಬೆಳೆಸಿಕೊಂಡಿದ್ದಾರೆ, ನಾನು ಕರ್ನಾಟಕದ ಟಿಟಿಡಿ ಅಧ್ಯಕ್ಷನಾಗಿದ್ದೇನೆ. ಅಲ್ಲಿ ಸಿಗುವ ಪ್ರಸಾದ ಇಲ್ಲೂ ಭಕ್ತರಿಗೆ ಸಿಗುವಂತಾಗಬೇಕು, ಅದೇ ರೀತಿ ಕ್ಯಾಲೆಂಡರ್ ಕೂಡ ಇಲ್ಲೇ ಸಿಗುವಂತಾಗಬೇಕು. ಕೊರೊನಾ ಸಮಯದಲ್ಲಿ ಜನರು ತಿರುಪತಿಗೆ ಹೋಗಿ ಬರಲು ಕಷ್ಟ ಆಗಲಿದೆ, ಆದ್ದರಿಂದ ನಾವು ಅಲ್ಲಿ ನಡೆಯುವ ಪೂಜೆ, ಪ್ರಸಾದ ಕೂಡ ಇಲ್ಲಿ ಸಿಗುವಂತೆ ಮಾಡುತ್ತಿದ್ದೇವೆ. ಅದೇ ಕಾರಣಕ್ಕೆ ಇಲ್ಲೇ ಕ್ಯಾಲೆಂಡರ್ ಬಿಡುಗಡೆ ಮಾಡಿದ್ದೇವೆ ಅಂತಾ ತಿಳಿಸಿದ್ರು. ಜೊತೆಗೆ ಇನ್ನೇನು ನಾವು 2021 ನೇ ಇಸ್ವಿಗೆ ಕಾಲಿಡುತ್ತಿದ್ದೇವೆ. ವೆಂಕಟೇಶ್ವರ ಸ್ವಾಮಿ ಕೊರೊನಾದಿಂದ ಜನರನ್ನು ಕಾಪಾಡಲಿ ಅಂತಾ ಕೂಡ ಅವರು ಪ್ರಾರ್ಥಿಸಿದ್ರು.